钦定古今图书集成/明伦汇编/氏族典/第257卷 > 王承
## 钦定古今图书集成/明伦汇编/氏族典/第257卷 > 王承

按《晋书王湛传》：“湛子承，字安期，弱冠知名，太尉王衍
雅贵异之，比南阳乐广焉。永宁初，为骠骑参军。值天
下将乱，乃避难南下，迁司空从事中郎，豫迎大驾，赐
爵蓝田县侯。东海王越镇许，以为记室参军，迁东海
太守。政尚清静，不为细察。有犯夜者，为吏所拘，承问
其故，答曰：‘从师受书，不觉日暮’。承曰：‘鞭挞甯越，以立’”
威名，非政化之本。使吏送令归家，其从容宽恕若此。
寻去官。东渡江时道路梗涩，人怀危惧，承每遇艰险，
处之夷然。既至下邳，登山北望，叹曰：“人言愁，我始欲
愁矣。”及至建邺，为元帝镇东府从事中郎。渡江，名臣
王导、卫玠、周𫖮、庾亮之徒，皆出其下。卒，朝野痛惜之。